**Colegiul Naţional ,,A.T. Laurian” Botoşani**

**Testarea la Limba și literatura română**

**pentru Admiterea în clasa a V-a**

**25 iunie, 2014**

Citeşte cu atenţie textul de mai jos:

„*De la fereastra lui, Enric, în fiecare seară privea nemărginirile cerului, așteptînd să vadă ploaia de artificii, jocul nebun de rachete, pulberea măruntă și impalpabilă care umple aerul și nu cade nicăierea, firele de beteală care se urzesc ca o mreajă și apoi se desfac; și ochii lui se umpleau de visuri și sufletul lui veșnic avîntat se umplea de o melancolie fără de margini, vrînd să scape și el și să se amestece mai curînd în oceanul acesta luminos, spre care rîvnea de atîta vreme.*

*Ușoară ca o estompă, seara întuneca vîrfurile copacilor, dezlega umbrele din ramuri și le împrăștia pe drumuri, ștergea contururile florilor, amesteca laolaltă culorile.*

***Sus****, întîile licăriri sfioase* ***se arătau****,* ***mare*** *și orbitor luceafărul* ***apărea****, scînteietoare constelațiile își arătau punctele lor de foc în locul obișnuit, imens* ***șerpuitorul*** *drum al robilor se strecura printre norodul de sori, de luceferi și de stele, brăzdînd tăria și apoi, după cele mari și scăpărătoare, sfioase se arătau și cele mai mici, și cele mai mărunte, și toată pulberea de diamant a celor de-abia văzute, și tot praful stelar al celor de-abia bănuite. Prăpăstii negre de catifea, oceane de întuneric, pustiuri de cerneală se zugrăveau totuși pe alocuri, nemărginitele depărtări ce se întindeau de la planetă, la planetă, ori de la stea la stea, căscau enigmatice și oarbe, se afirmau sfidătoare voințelor ce s-ar fi încumetat măcar să străbată atîta drum (…)”*

(*Culegătorul de stele căzătoare*, Dimitrie Anghel)

estómpă, estompe, s. f. - sul mic de hârtie, de piele sau de alt material moale, cu care se atenuează, se șterge conturul unui desen executat în creion, în cărbune sau în pastel, pentru a potrivi umbrele.

urzí, urzesc, vb. - a pregăti, a întinde, a fonda, a întemeia; a clădi; a concepe, a alcătui, a lua ființă, a se forma, a se înfiripa, a născoci, a scorni, a inventa, a pune la cale o acțiune, a unelti, a complota.

Rezolvă următoarele cerințe referitoare la textul dat:

1. Găseşte câte un cuvânt cu înţeles asemănător pentru următoarele cuvinte: *privea, pulbere, cade, luminos, copacilor*. **10 p**

2. Găsește cuvinte cu înțeles opus pentru următoarele cuvinte: *sus, se arătau, mare, apărea, șerpuitorul*. **10 p**

3.Selectează din text: două verbe, două substantive, două adjective, două pronume, o prepoziție, o conjuncție.

**10 p**

4. Precizează funcţia sintactică a cuvintelor subliniate în secvenţele următoare:

*De la fereastra lui, Enric, în fiecare seară privea nemărginirile cerului,* **10 p**

5. Alcătuieşte o propoziţie după schema:

*SB (substantiv comun) + AT (substantiv) + PV (verb) + C (substantiv) + AT (adjectiv)*  **10 p**

6. Alcătuiește două propoziții simple. Dezvoltă-le! **10 p**

7. Alcătuieşte o compunere de 15-20 de rânduri, plecând de la semnificația proverbului „*Omul sfințește locul*”.

În realizarea compunerii vei respecta următoarele repere:

- vei da un titlu potrivit compunerii tale;

- vei integra în compunere cuvintele: *pasiune, înțelepciune, a reuși, a dărui;*

- vei îmbina povestirea cu descrierea;

- vei respecta structura specifică unei compuneri;

- vei respecta normele de ortografie şi de punctuaţie,

- lizibilitate, aspect îngrijit al lucrării, respectarea precizării privind numărul de rânduri. **30 p**

**Din oficiu: 10 puncte. Timp de lucru: 60 de minute.**

**Succes!**

Colegiul Naţional ,,A.T. Laurian” Botoşani

**Testare la Limba și literatura română pentru admiterea în clasa a V-a**

**25 iunie 2014**

**BAREM DE EVALUARE ŞI NOTARE**

**Se acordă 10 puncte din oficiu.**

**Nota finală se calculează prin împărţirea la 10 a punctajului total acordat pentru lucrare.**

1.Câte două puncte pentru notarea fiecărui cuvânt cu înţeles asemănător potrivit pentru înţelesul din textul dat

5 x 2=10 puncte

2. Câte două puncte pentru notarea fiecărui cuvânt cu înţeles opus pentru înţelesul din textul dat

5 x 2=10 puncte

3. Câte două puncte pentru selectarea din text a părţilor de vorbire indicate

5 x 2=10 puncte

4. Câte două puncte pentru precizarea corectă a fiecărei funcţii sintactice / părţi de propoziţie

5 x 2=10 puncte

5. Alcătuirea corectă a propoziţiei, după indicaţiile date

5 x 4=20 de puncte

6. Alcătuirea propozițiilor simple și dezvoltate

4 x 2,5=10 puncte

7. **30 de puncte** pentru compunere se acordă astfel:

- titlul potrivit compunerii 4 puncte

- integrarea cuvintelor: *pasiune, înțelepciune, a reuși, a dărui;* 1+1+1+1=4 puncte

- îmbinarea povestirii cu descrierea 2+2=4 puncte

- respectarea structurii specifice unei compuneri (introducere, cuprins, încheiere) 2+6+2=10 puncte

- ortografie (0 erori – 3p. / 1-2 erori 2p. / 3-4 erori – 1p. / 5 sau mai multe erori – 0p.), punctuaţie (0 erori – 2p. / 1-2 erori – 1p. / 3 sau mai multe erori – 0p.) 3+2= 5 puncte

- lizibilitate, aspect îngrijit al lucrării, respectarea precizării privind numărul de rânduri 1+1+1=3 puncte